ສະພາ ແລະ ປະທານາທິບໍດີ ສຫລ ມີເວລາ 7 ອາທິດ ຕົກລົງກັນ ເລື່ອງງົບປະມານ
ສະມາຊິກ​ລັດຖະສະພາ ທີ່ເລີ້ມກັບຄືນໄປ​ເຮັດ​ວຽກ​ ປະ​ເຊີນ​ໜ້າ​ກັບ​ໜ້າ​ ຊອກ​ຫາ​ທາງຕົກ​ລົງ​ ຈະ​ຮັບ​ມື​ຢ່າງ​ໃດ​ກັບ​ການ ​ຂຶ້ນພາສີ​ ແບບ​ອັດຕະ​ໂນ​ມັດ.
ບັນດາສະມາຊິກລັດຖະສະພາ ພາກັນເລີ້ມເຮັດວຽກໃນວັນ ອັງຄານມື້ນີ້ ໂດຍປະເຊີນໜ້າກັບໜ້າທີ່ວຽກການໃຫຍ່ເພື່ອ ຊອກຫາທາງຕົກລົງກັນ ກ່ຽວກັບວ່າ ຈະຮັບມືຢ່າງໃດກັບການ ຂຶ້ນພາສີແບບອັດຕະໂນມັດ 600 ພັນລ້ານໂດລາ ແລະການ ຕັດຄ່າໃຊ້ຈ່າຍຕ່າງໆລົງຢ່າງຫຼວງຫຼາຍ ທີ່ຈະເລີ້ມ ມີຜົນບັງຄັບ ໃນວັນທີ່ 1 ເດືອນມັງກອນ ຈະມາເຖິງນີ້ ລັດຖະສະພາ ແລະ ປະທານາທິບໍດີ Barack Obama ມີເວລາ 7 ອາທິດ ທີ່ຈະເລື່ອນເວລາກ່ຽວກັບມາດຕະການການຂື້ນພາສີແລະຕັດງົບປະມານປ້ອງກັນປະເທດ ແລະໂຄງການຕ່າງໆພາຍໃນປະເທດ ຫລືຊອກຫາຊ່ອງທາງ ສຳລັບສ້າງຄວາມປະນີປະນອມທີ່ລີ້ລັບ ເພື່ອຫລີກລ້ຽງອັນທີ່ຮ້ອງວ່າ ການຕັດງົບປະມານແລະການຂຶ້ນພາສີຢ່າງ ໃຫຍ່ນັ້ນ ທ່ານ Obama ມີກໍານົດທີ່ຈະຕ້ອນຮັບຜູ້ນໍາພັກເດໂມແຄຣັທ ແລະພັກ ຣີພັບບລິກັນ ຢູ່ທີ່ທໍານຽບຂາວ ໃນວັນສຸກຈະມາເຖິງນີ້ ບໍ່ມີຝ່າຍໃດ ຕ້ອງການຢາກໃຫ້ມີການຕັດງົບປະມານລົງຢ່າງໃຫຍ່ເກີດ ຂື້ນ ມາດຕະການດັ່ງກ່າວນີ້ໄດ້ຕັ້ງຂຶ້ນເພື່ອບັງຄັບໃຫ້ບັນດາສະມາຊິກລັດຖະສະພາບັນລຸການຕົກລົງກັນເພື່ອແກ້ໄຂການຂາດດຸນງົບປະມານ ຂອງປະເທດ ຫລັງຈາກການສົນທະນາຄັ້ງກ່ອນໄດ້ຫລົ້ມແຫລວ